Djihadiste keer SA’ners in Mosambiekse hotel vasMosambiek ŉ Klomp Suid-Afrikaners is glo in ŉ hotel in Mosambiek vasgekeer nadat Mosambiekse soldate ŉ aanval op djihadiste militante geloods het. Dié stap kom nadat militante Woensdag die kusdorp Palma in die noorde van Mosambiek ingeval het. Vreesbevange inwoners het sedertdien die bosse ingevlug. Lunga Ngqengelele, woordvoerder van die departement van internasionale betrekkinge en samewerking (Dirco), het aan Maroela Media gesê hulle is “bewus van die situasie”. Sy sê haar departement bied tans die nodige bystand aan landsburgers deur die Suid-Afrikaanse ambassade in Mosambiek. Bitter min is nog oor die welstand van dié Suid-Afrikaners bekend. Die aanval kom kort nadat die Franse oliereus Total sy planne aangekondig het om konstruksiewerk op die nabygeleë perseel van ŉ buitelandse gasprojek van $20 miljard te hervat. Die woordvoerder van die Mosambiekse departement van verdediging, Omar Saranga, sê die land se veiligheidsmagte (SDS) werk onverpoos om veiligheid en orde in Palma te herstel. “SDS doen alles in sy vermoë om die veiligheid en welstand van die bevolking te verseker… terwyl hy steeds die beskerming van ekonomiese projekte waarborg,” het Saranga aan verslaggewers in die hoofstad Maputo gesê. Volgens Saranga is die aantal sterftes en die omvang van die skade in Palma nog onbekend nadat mobiele kommunikasie met die gebied “onderbreek” is. Palma is meer as 1 800 km noord van Maputo in die Cabo Delgado-provinsie geleë. Maroela Media het vroeër berig geweld aan die hand van djihadiste heers sedert 2017 in dié provinsie en het die lewe van minstens 2 600 mense geëis. Talle burgerlikes, onder wie kinders, word onthoof.